Ιράκ: Ο Αλ Σάντρ δηλώνει ότι θα πολεμήσει μέχρι θανάτου - 2004-08-10
ενώ διακόπηκαν οι εξαγωγές απ' τις πετρελαϊκές εγκαταστάσεις της Βασόρας.
Στο νότιο Ιράκ, ο ακραίος Σιίτης κληρικός Μοκτάντα αλ Σάντρ, ξεκαθάρισε ότι θα πολεμήσει μέχρι θανάτου κατά των αμερικανικών δυνάμεων, απορρίπτοντας έκκληση του Ιρακινού Πρωθυπουργού Iγιάντ Αλάουι, να σταματήσουν οι πολιτοφύλακες τις μάχες. Πολιτοφύλακες πιστοί στον αλ Σαντρ, μάχονται με αμερικανούς πεζοναύτες για πέμπτη κατά σειρά μέρα στην ιερή πόλη Νατζάφ, που έχει ερημώσει. Ο μεταβατικός υπουργός Άμυνας του Ιράκ, Χαζίμ αλ Σαλαάν, δήλωσε ότι οι Σιίτες αντάρτες στη Νατζάφ, χρησιμοποιούν όπλα απ’ το Ιράν, αλλά Ιρανοί αξιωματούχοι διαψεύδουν τον ισχυρισμό αυτό. Στο μεταξύ , χθες, τουλάχιστον 11 άτομα σκοτώθηκαν και 17 τραυματίστηκαν από δύο ξεχωριστές βομβιστικές επιθέσεις με παγιδευμένα αυτοκίνητα στο Ιράκ. Πάντως, πληροφορίες αναφέρουν ότι αφέθηκαν ελεύθεροι δύο Ιορδανοί και τουλάχιστον ένας Λιβανέζος, οδηγοί φορτηγών που κρατούνταν όμηροι από την περασμένη εβδομάδα. Εξάλλου, το Βρετανικό Υπουργείο Άμυνας ανακοίνωσε ότι ένας Βρετανός στρατιώτης σκοτώθηκε και μερικοί άλλοι τραυματίστηκαν κατά την διάρκεια επίθεσης ένοπλων ανταρτών, στη Βασόρα στο νότιο Ιράκ. Δεν υπάρχουν πληροφορίες για απώλειες από μέρους των ανταρτών. Στο μεταξύ χθες η Ιρακινή κυβέρνηση έκλεισε τις πετρελαϊκές εγκαταστάσεις στη Βασόρα, λόγω νέων απειλών για σαμποτάζ από υποστηρικτές του ακραίου Σιίτη κληρικού Μοκτάντα αλ Σάντρ. Αυτόπτες μάρτυρες λενε ότι οπλισμένοι αντάρτες περιπολούσαν τους δρόμους και ήλεγχαν τα σταυροδρόμια της έρημης πόλης και απειλούσαν ότι οι εγκαταστάσεις πετρελαίου θα γίνουν στόχος τους, αν τα αμερικανικά στρατεύματα δεν αποχωρήσουν από την ιερή πόλη Νατζαφ. Περίπου 1 κόμμα 8 εκατομμύρια βαρέλια αργού πετρελαίου, που αντιστοιχούν στο 90% περίπου των Ιρακινών εξαγωγών, περνούν από το λιμάνι της Βασόρας.